open-index/open-wikipedia-markdown huggingface dataset:
Sociálna politika

**Sociálna politika** je cieľavedomé smerovanie k zlepšeniu podmienok obyvateľstva v rámci daných hospodárskych možností krajiny. Sociálna politika zahŕňa politiku sociálneho zabezpečenia vrátane osobných sociálnych služieb, rodinnej politiky, bytovej politiky, najmä jej sociálnych aspektov, zdravotnej politiky, politiky zamestnanosti a vzdelávacej politiky.

## Členenie sociálnej politiky
* aktívna (perspektívna – prijímanie, súbor takých opatrení, ktoré predchádzajú vzniku sociálnych problémov)
* pasívna (retrospektívna – zameriava sa na riešenie vzniknutých problémov)

## Objekty sociálnej politiky
* jednotlivec
* skupiny ľudí
* celé obyvateľstvo

**Môžu sa členiť podľa:**
* veku
* pohlavia
* vzdelania
* príjmov
* výdavkov

## Subjekty sociálnej politiky
* štát a jeho orgány
* zamestnávatelia, zamestnávateľské orgány, zamestnanecké orgány, odbory
* obce
* charitatívne organizácie, občianske iniciatívy, cirkev
* rodina, domácnosť, občania

## Modely sociálnej politiky
* redistributívny - prevláda prerozdeľovanie, úloha štátu je rozhodujúca (Švédsko, Dánsko)
* výkonný – vychádza zo zásady, že primárne majú byť uspokojované otázky v oblasti sociálnej sféry na základe pracovných výkonov, činnosti (Nemecko, Francúzsko, Rakúsko)
* reziduálny – orientácia výhradne na trh, rodinu a jedinca samotného, až v prípade keď rodina ani trh nemôžu zasiahnuť, nastáva úloha štátu (USA, Japonsko, Veľká Británia)

## Základné princípy sociálnej politiky
* princíp sociálnej spravodlivosti
* princíp sociálnej solidarity
* princíp subsidiarity
* princíp participácie

Kategória:Politika
Kategória:Hospodárska politika
Geografický indeterminizmus

**Geografický indeterminizmus** je vedecká koncepcia, podľa ktorej sú činnosť a aktivity človeka prakticky nezávislé od prírodného prostredia. Človek je schopný určovať si svoj osud podľa vlastného výberu, nezávisle od prírody.

Kategória:Geografia
Kategória:Sociológia
Slatina (prítok Uhorského potoka)

**Slatina** je potok na hornom Poiplí, preteká centrálnou časťou okresu Poltár. Je to pravostranný prítok Uhorského potoka, má dĺžku 6 km a je tokom IV. rádu. 

## Prameň
Pramení v Stolických vrchoch, v podcelku Málinské vrchy, na juhovýchodnom svahu vrchu Klátie (913,8 m n. m.), v lokalite Borovina, v nadmorskej výške okolo 875 m n. m. 

## Opis toku
Sprvu tečie na krátkom úseku na juhozápad, v lokalite Smrečok sa stáča na juh a sprava priberá prítok z juhozápadného svahu Klátia. Ďalej pokračuje juhojuhovýchodným smerom, v blízkosti osady Hradištské Vrchy priberá pravostranný prítok (422,3 m n. m.) z juhovýchodného svahu Brložna (813,6 m n. m.) a vstupuje do Revúckej vrchoviny, kde preteká jej podcelkom Cinobanské predhorie. Na dolnom toku tečie viac juhovýchodným smerom, zľava priberá prítok prameniaci pod kótou 505,4 m a južne od obce Krná ústi v nadmorskej výške okolo 377 m n. m. do Uhorského potoka.

## Referencie

Kategória:Potoky na Slovensku
Kategória:Povodie Ipľa
Kategória:Vodné toky v Stolických vrchoch
Kategória:Vodné toky v Revúckej vrchovine
Kategória:Vodné toky v okrese Poltár
Kategória:Hradište (okres Poltár)
Janisjarvi

náhľad|Pohľad na jazero
**Janisjarvi** (po rusky *Янисъярви* - janisjarvi; fín. *Jänisjärvi*) je jazero na juhozápade Karelskej republiky v Rusku severne od Ladožského jazera. Má rozlohu . Priemerne je hlboké  a dosahuje maximálnu hĺbku .

Jazero má skoro kruhový tvar, vytvorený po dopade meteoru pred 700 (± 5) miliónmi rokov spadajúceho do obdobia starohôr (proterozoikum) konkrétne do obdobia kryogenium. Kráter vytvorený dopadom má  v priemere.

Pred druhou sv. vojnou, bol kráter jazera (vtedy ešte vo Fínsku) považovaný za vyhasnutú sopku tak, ako aj jazero Lappajärvi. Potom boli obe preklasifikované na krátery meteoritické.

Zdroj vody je snehový a dažďový. Rozsah kolísania úrovne hladiny je  pri regulovaní až . Vyššia je na začiatku júna nižšia v apríli. Zamŕza v novembri alebo v prvej polovici decembra a rozmŕza na konci apríla alebo mája. Odtok z jazera je regulovaný vodnou elektrárňou na rieke Janisjoki pri jeho odtoku.

## Externé odkazy
*Veľká sovietska encyklopédia 
* Earth Impact Database (Databáza meteoritických kráterov na Zemi)  

Kategória:Jazerá v Rusku
Kategória:Geografia Karelskej republiky
Olybrius

**Flavius Anicius Olybrius** alebo len **Olybrius** (* asi 420 –  † 23. október 472) bol cisárom Západorímskej ríše od 11. júla do 23. októbra 472.

Olybrius sa narodil okolo roku 420 v senátorskej rímskej rodine Sexta Petronia Proba. Prísľubom jeho budúcej politickej kariéry bol sobáš s dcérou cisára Valentiniana III. Plicidiou. Keď v roku 455 Vandali pod vedením ich kráľa Geisericha vyplienili Rím a odvliekli jeho manželku, jej sestru a matku, Olybrius musel odísť a nájsť si útočisko v Konštantinopole (Byzantská ríša). Tu sa stal senátorom a v roku 466 konzulom. Medzitým sa udalosti v západorímskej ríši stávali stále kritickejšími. Už v minulosti stratila ríša rozsiahle územia v prospech Germánov. Cisári vládnuci obvykle v krátkom slede za sebou sa snažili zabrániť hroziacej katastrofe, ale ich snaha bola neúspešná. V roku 467 sa cisárom stal východný Riman Anthemius. Viedol boje s Vandalmi a s Vizigótmi a tiež neúspešne. Jeho postavenie sa stalo horším, keď sa proti nemu postavil veliteľ jeho vojsk Ricimer. Konflikt medzi nimi vyústil do občianskej vojny, v ktorej Ricimerove vojská obľahli Rím. Východorímsky cisár Lev I. sa rozhodol riešiť situáciu tým, že poslal Olybria na urovnanie konfliktu. Olybriovi bol naklonený aj Geiserich, ktorý bol s ním v príbuzenskom vzťahu.(Geiserichov syn Hunerich bol ženatý s Luciniou Eudociou, so sestrou Olybriovej manželky). Po trojmesačnom obliehaní sa vzbúrenci prebili do stredu mesta a cisára Anthemia popravili. Ricimer bol germánskeho pôvodu, nemohol sa stať rímskym cisárom, preto uvítal Olybria, ktorého korunovali za cisára. Senát súhlasil s korunováciou. Olybrius nevládol dlho, po niekoľkých mesiacoch 23. októbra 472 podľahol chorobe (vodnatieľke) a cisársky trón zostal na štyri mesiace neobsadený.

Kategória:Narodenia v 420
Kategória:Úmrtia v 472
Kategória:Cisári starovekého Ríma
Kategória:Rímski konzuli
Nevado Chachani

**Nevado Chachani** je neaktívny andezitovo-dacitový stratovulkanický komplex, nachádzajúci sa v Peru, asi 15&nbsp;km od mesta Arequipa. Vulkán pozostáva z viacerých lávových dómov (zaberajú plochu 320&nbsp;km2), samotného stratovulkánu a stien staršieho štítového vulkánu. Väčšina vulkanických foriem komplexu je pleistocénneho veku, ale lávový prúd na juhozápadnom svahu je omnoho mladší.

## Zoznam vulkanických foriem komplexu Chachani
* **Štítové vulkány**
** Las Cortaderas - 3 862 m
** Pampa de Palacio - 3 862 m
* **Lávové dómy**
** Cerro el Volcancillo - 5 180 m
** Cerro Horqueta - 5 484 m
** Cerro la Chingana - 5 500 m
** Cerro Nocarane - 5 784 m
* **Krátery**
** Cerro el Cortaderal - 3 680 m

## Iné projekty
.

## Externé odkazy
* www.volcano.si.edu  - stratovulkanický komplex Nevado Chachani na Global Volcanism Program 

Kategória:Sopky Peru
Kategória:Stratovulkány
Lappajärvi (jazero)

náhľad|Satelitný pohľad
**Lappajärvi** je jazero vo Fínsku v obciach Lappajärvi, Alajärvi a Vimpeli. Je vyformované  kráterom po dopade meteoritu. Vek krátera sa odhaduje na 77,85 (± 0.78) miliónov rokov (vrchná krieda v druhohorách).

Rozloha jazera je , počet ostrovov 56. Leží v nadmorskej výške  a dosahuje maximálnu hĺbku . Pred 2. svetovou vojnou bol kráter považovaný za vyhasnutú sopku. Rovnako ako v prípade jazera Janisjarvi bol však neskôr preklasifikovaný na kráter meteorický.

## Externé odkazy
*Earth Impact Database (Databáza meteoritických kráterov na Zemi)  
*Lappajärvi impact structure  

Kategória:Jazerá vo Fínsku
Pretlak

**Pretlak** môže byť
* vo fyzike: kladný rozdiel tlakov plynov na dvoch miestach, pozri pretlak (fyzika)
* v potravinárstve: tlakom prelisovaná zelenina alebo ovocie, pozri pretlak (potraviny)
* v šerme: odstránenie zbrane protivníka ľahkým tlakom a príslušný sek, pozri pretlak (šerm)
Podtlak

**Podtlak** je záporný rozdiel medzi daným tlakom plynu (spravidla v nejakom oddelenom priestore) a nejakým referenčným tlakom (spravidla atmosférickým tlakom). Vzniká napríklad ako rozdiel medzi tlakom neprúdiaceho plynu a prúdiaceho plynu.

Pozri aj tlak.

Kategória:Tlak
Hyperbarická komora

[thumb|Hyperbarická komora [National Aeronautics and Space Administration|NASA]]

**Hyperbarická komora** alebo **pretlaková komora** je tlaková nádoba prispôsobená na pobyt jednej alebo viacerých osôb za podmienok zvýšeného tlaku vzduchu alebo iného dýchacieho plynu (najčastejšie kyslíka).

Zariadenie komory umožňuje kontrolované zvyšovanie, udržiavanie a znižovanie tlaku vo vnútri nádoby.

## Použitie
Hyperbarická komora sa používa pri pracovnom potápaní na povrchovú dekompresiu, alebo v medicíne na hyperbarickú kyslíkovú terapiu.

Kategória:Potápačská medicína
Kategória:Potápačský výstroj
Kaitain

**Kaitain** môže byť
* hviezda v súhvezdí Ryby, pozri Alrischa
* fiktívna planéta z knižnej série *Duna* od Franka Herberta, pozri Kaitain (Duna)
Saľut 1

**Saľut 1** (oficiálne iba **Saľut** (**DOS-1**); ) bola kozmická stanica typu Zaria (DOS) vypustená 19. apríla 1971 presne o jednej hodine štyridsiatej minúte svetového času z kozmodrómu Bajkonur raketou Proton-K. Prevádzkovateľom stanice bolo ministerstvo obrany ZSSR. Po vypustení bola stanica navedená na obežnú dráhu vo výške 200-222 km, dráha bola neskôr upravovaná za pomoci korekčného motora.

Stanica Saľut 1 bola dlhá 20 metrov, maximálnu šírku mala 4 metre a spolu s kozmickou loďou Sojuz vážila okolo 25 ton. Skladala sa z niekoľkých rôzne veľkých valcov (úsekov). 

## Časti stanice
*Prechodový úsek - mal priemer 2 m a dĺžku 3 m vrátane spojovacieho uzla pre pripojenie Sojuzu.  Slúžil na uskutočňovanie vedeckých experimentov a prestup do transportnej lode. Na povrchu tejto časti boli dva solárne panely, ktoré dodávali elektrickú energiu. Mohol byť hermeticky uzavrený od ostatných častí stanice.
*Pracovný úsek - mal dĺžku 9,1 m a bol vybavený 1522 priezormi pre navigačné merania, vizuálne pozorovania a fotografovania. V tejto časti sa nachádzalo hlavné riadiace stredisko, v prednej časti hlavná palubná doska, niklokadmiové akumulátory, zásobovanie pitnou vodou (osobitne pre každého kozmonauta) a chladničky pre zásoby potravy.
*Prístrojový úsek - mal dĺžku 3,5 m, boli tu dva korekčné motory stanice, 32 motorov orientačného a stabilizačného systému. Z vonkajšej strany boli dva panely slnečných batérií.

Stanica mala observatórium ORION umožňujúce fotografovanie objektov v krátkovlnnom spektre. Aparatúra sa nachádzala v prechodovom úseku, a mala dva ďalekohľady: vonkajší a vnútorný. Pre fotografovanie sa musela celá stanica zorientovať. V stanici sa mohli uskutočňovať biologické a lekárske experimenty a astronomické pozorovania.
Toaleta bola vo zvlášť vetranej časti stanice.
Saľut strávil na obežnej dráhe 175 dní a 11. októbra spadol do Tichého oceánu.

## Lety k stanici
Ku kozmickej stanici boli vyslané dve kozmické lode.
*Sojuz 10, ktorý bol pri stanici 24. apríla s kozmonautmi Vladimir Alexandrovič Šatalov, Alexej Stanislavovič Jelisejev a Nikolaj Nikolajevič Rukavišnikov. Pre problémy s bezpečným spojením so stanicou však posádka Sojuzu 10 nebola schopná prejsť do Saľutu. Loď sa však nemohla od stanice ani odpojiť a po dlhých hodinách pokusov o odpojenie hrozilo, že loď ostane so stanicou spojená a let sa skončí tragédiou. Našťastie sa neskôr stanica samovoľne, bez zásahu kozmonautov od lode odpojila a Sojuz 10 mohol bezpečne pristáť.
*Sojuz 11, ktorý sa pripojil k stanici 7. júna a opustil ju 29. júna. Vo vesmírnej lodi Sojuz boli kozmonauti Georgij Timofejevič Dobrovoľskij, Vladislav Nikolajevič Volkov a Viktor Ivanovič Pacajev. Posádka zahynula pri návrate kvôli predčasnému otvoreniu ventilu pre vyrovnávanie tlaku vzduchu.

## Pozri aj
* Saľut

## Externé odkazy
* Saľut 1 v malej encyklopédii kozmonautiky 

Kategória:Program Saľut
Kategória:Kozmické stanice
Kategória:Kozmonautika v 1971
Číslovka

**Číslovka** alebo **numerále** (plurál *numeráliá*) je ohybný  slovný druh, ktorý vyjadruje počet, množstvo alebo poradie. Z gramatického hľadiska ide o komplexný slovný druh, v ktorom sa s istými obmedzeniami uplatňujú gramatické kategórie: podstatné mená, prídavné mená a príslovky a ktorý môže vystupovať vo funkcii všetkých vetných členov.

Poznáme tieto druhy čísloviek: základné, druhové, skupinové, radové a násobné.

* **základné** - kardináliá - Pomenúvajú samostatne chápané pojmy počtu a číselné príznaky substancií ( jeden, dva, desať, sto, milión, miliarda, trilión…).Sú hlavnou skupinou čísloviek podľa významu aj podľa formy. Ostatné číslovky sa tvoria z nich a uvedomujú sa na ich pozadí. K určitým základným číslovkám patria aj zlomkové číslovky. Do tejto skupiny sa radia aj skupinové číslovky - kolektíva, ktoré sa vo funkcii základných čísloviek používajú pri pomnožných substantívach - *jedny šaty, dvoje topánky, pätoro detí…* Označujú počet.

* **druhové** - speciáliá - označujú počet druhov alebo vecí vyjadrených pomnožným tvarom. Tvoria sa zo základu skupinových čísloviek a majú povahu prídavných mien alebo prísloviek ( jednaký - jednako, mnohoraký - mnohorako)
* **radové** - ordináliá- vyjadrujú číselné postavenie, poradie veci alebo príznaku. (prvý, druhý, tretí, ôsmy, ale aj druhýkrát)
* **násobné** - multiplikatíva - označujú počet opakovania deja (trojnásobný, päťkrát, mnohokrát)

Z hľadiska určitosti ich možno deliť na:
* **určité** - presný počet (jedna, dva)
* **neurčité** - nepresný počet, nemožno ich nahradiť číslom (málo, mnoho, niekoľko)

Vo vetných členoch sa číslovky neurčujú.

## Referencie

## Iné projekty
Spojka (jazykoveda)

**Spojka** alebo **konjunkcia** je neohybný slovný druh, ktorý vyjadruje syntaktický vzťah medzi vetami v súvetí alebo medzi vetnými členmi v jednoduchej vete. Patria medzi spájacie výrazy, čo je širší pojem zahŕňajúci napríklad aj vzťažné opytovacie zámená (ktorý...) a isté príslovky (kedy...).

## Delenie
Delenie 1: 
* vetná spojka - spája vety
* členská spojka - spája vetné členy

Delenie 2:
* jednoslovná spojka
* viacslovná spojka - vrátane tzv. spojkových výrazov (=viacslovná spojka s jednotným významom, napr. ako keby, než aby)

Delenie 3:
* priraďovacia spojka (parataktická spojka) - spája rovnocenné vety alebo vetné členy (je teda synonymom spojky "a")
* podraďovacia spojka (hypotaktická spojka) - spája vedľajšie vety (ojedinele aj vetné členy), že, aby, hoci

Podraďovacie spojky (podobne ako iné spájacie výrazy) môžu mať pri sebe v hlavnej vete tzv. t-ový výraz (napr. preto ...(,aby); ...to (,že), ...dovtedy(, kým) ).
Predložka

**Predložka** alebo **prepozícia** je neohybný a neplnovýznamový slovný druh, ktorý vyjadruje určovacie vzťahy podstatného mena (alebo výrazu rovnakej platnosti, napr. zámena či číslovky) k nadradeným slovesám, prídavným menám, podstatným menám (alebo výrazom rovnakej platnosti) ako odraz mimojazykových vzťahov vecí k iným veciam, k procesom či príznakom.

Existuje predložková väzba predložky so zámenom, číslovkou alebo podstatným menom.

## Delenia
Delenie 1:
* jednoduchá predložka - len jedna morféma (od, z, k, pre...), vrátane historicky odvodených (proti, okrem...)
* odvodená predložka a zložená predložka - iné:
**jednoslovná (spoza, niže, hore, začiatkom, počínajúc)
**viacslovná (v súlade s, vzhľadom na)

Delenie 2:
* prvotná predložka (primárna predložka) - vyskytuje sa len v predložkovej funkcii (do, k, na...); patrí sem: 
**jednoduchá prvotná predložka: bez, cez, do, k, medzi, na, nad, o, od, okrem, po, pod, pre, pred, pri, proti, naproti, oproti, s, skrz, u, v, z, za
**zložená predložka:
***jednoslovná:
****podvojná: ponad, popod, popred, poza, popri, pomedzi, znad, spred, zmedzi, spod; napred, vopred, odpred
****potrojná: spopred, sponad, spopod, spoza, spopri, spomedzi
***viacslovná: vzhľadom na...

* druhotná predložka (sekundárna predložka)- máva aj inú než predložkovú funkciu (okolo, v oblasti...) 
**jednoduchá druhotná predložka: blízko, dolu, hore, konca, kraj, miesto, mimo, niže, kolo, kol, prosto, prostred, stred, vyše
**odvodená predložka: 
***jednoslovná: kvôli, namiesto, naprieč, napriek, navzdor, navzdory, neďaleko, obďaleč, okolo, počas, podľa, vedľa, povedľa, pozdĺž, poniže, povyše, pozdola, pozhora, pokraj, pomimo, naprostred, vprostred, uprostred, doprostred, sprostred, strán, strany, vnútri, voči, vôkol, zdola, zhora, skraja, skraj, znútra, sponiže, vrátane, včítane, ohľadom, ohľadne
***viacslovná: v zmysle, v súlade s, v závislosti od, v oblasti, so zreteľom na, v protiklade k ...

Delenie 3 (etymologické):
* vlastná predložka (pôvodná predložka) = prvotné predložky okrem predložiek medzi, okrem, proti, skrz
* nevlastná predložka (nepôvodná predložka) = ostatné

## Fonetika
V slovenčine (podobne napríklad v ruštine a češtine) sa niektoré predložky za určitých okolností vokalizujú (pridáva sa o resp. u):
* k - ku
* z - zo
* s - so
* v - vo
* od - odo
Ryszard Siwiec

**Ryszard Siwiec** (vyslov *Ryšard Šiviec*) (* 7. marec 1909, Dębica – † 12. september 1968, Varšava) bol poľský účtovník z Przemyślu, počas vojny príslušník odbojovej Krajinskej armády (*Armia Krajowa*), ktorý sa na protest proti invázii vojsk Varšavskej zmluvy do Česko-Slovenska 8. septembra 1968 upálil na celorepublikových dožinkách na varšavskom Štadióne desaťročia pred zrakmi vedenia poľskej komunistickej strany, diplomatov a 100 tisíc divákov. Skôr než sa polial riedidlom, rozhodil do davu letáky s protestnou výzvou. Zomrel po 4 dňoch v nemocnici. 

Siwiec, otec piatich detí, svoj skutok plánoval. Nechal po sebe zápisky a nahrávky, v ktorých vyjadril svoje znechutenie z invázie vojsk Varšavskej zmluvy a z poľskej účasťou v nej. Nevedno, do akej miery inšpiroval neskoršie omnoho známejšie upálenie českého študenta Jana Palacha. Poľské úrady sa snažili stoj čo stoj zabrániť preniknutiu akýchkoľvek informácií o Siwiecovom skutku na verejnosť a oznámili, že Siwiec bol "duševne chorý". Napriek tomu, že upálenie sa podarilo zachytiť aj na kameru, televízne štáby prítomné na oslavách neodvysielali o tragédii žiadnu správu. Hoci sa osláv zúčastnili aj Česi a Slováci, Siwiecova smrť sa stala známou až dva mesiace po upálení sa Jana Palacha, keď ju zverejnilo Rádio Slobodná Európa.

## Iné projekty

Kategória:Narodenia v 1909
Kategória:Úmrtia v 1968
Kategória:Obete samovrážd
Kategória:Laureáti Radu Bieleho dvojkríža III. triedy
Kategória:Pražská jar
Tanečná hudba

**Tanečná hudba** alebo **Dance Music** alebo len **Dance** v súčasnosti, všeobecne označuje hudobné štýly elektronického hudobného žánru - Electronica. Hrávajú sa v tanečných kluboch, vo vysielaní FM/Web rádií alebo na rôznych akciách s elektronickou hudbou - často označované ako **Dance Event**'s, ktoré sú zamerané na určitý alebo viaceré podobné štýly elektronickej hudby.

Medzi, v súčasnosti najznámejšie, podujatia patrí napr.: Sensation White alebo Qlimax.

Pod pojem dance music tak spadajú hudobné štýly ako napr. Techno, House, Trance, hardcore techno a mnoho ďalších.
Na Slovensku sa najčastejšie za Dance Music považujú komerčné štýly modernej hudby, ako je napr. Pop rap alebo (podobne aj v USA) Rhythm & Blues, ktoré však už nepatria pod žáner elektronickej hudby.  

Dance music je obyčajne tvorená pomocou počítačov a syntezátorov a zriedkavo je zložená z viac ako 3 fyzických nástrojov. Nástroje sú obyčajne nahradené digitálnymi alebo elektronickými zvukmi v 4/4 takte väčšinou od 120 do 200 BPM pri štýloch ako House, Trance alebo najtvrdšom Gabber.

Existujú aj ďalšie Elektronické hudobné štýly ktorých BPM sa rovná niekoľko násobku bežnej dance music a všeobecne sa už za tanečnú hudbu nepovažujú, ako napr. 300600 BPM Speedcore, približne 600 BPM Splittercore, alebo 1000+ BPM Extratone. Posledné dva štýly však neboli nikdy oficiálne uznané.

Kategória:Elektronické hudobné žánre
Podleské vojvodstvo

**Podleské vojvodstvo** (po poľsky: *Województwo podlaskie*) je jedno zo 16 vojvodstiev Poľska. Nachádza sa vo východnom Poľsku a hraničí s vojvodstvami:
* Lubelským
* Mazovským
* Varmsko-mazurským
a so štátmi:
* Bieloruskom
* Litvou

## Powiaty
*Obyvateľstvo k 31.12.2004*
* powiat augustowski - 59 062
* powiat białostocki - 139 084
* powiat bielski - 60 808
* powiat grajewski - 50 461
* powiat hajnowski - 48 956
* powiat kolneński - 40 034
* powiat łomżyński - 50 822
* powiat moniecki - 43 389
* powiat sejneński - 21 461
* powiat siemiatycki - 49 180
* powiat sokólski - 73 386
* powiat suwalski - 35 361
* powiat wysokomazowiecki - 60 201
* powiat zambrowski - 45 077

## Mestá
Vo vojvodstve je 35 miest a 3 z nich majú práva powiat
*Zoradené podľa počtu obyvateľov k 31.12.2005*

* 22px Białystok – **291.823** (102 km²)
* 22px Suwałki – **69.268** (65,50 km²)
* 22px Łomża – **63.819** (32,71 km²)
* 22px Augustów – **29.971** (80,93 km²)
* 22px Bielsk Podlaski – **26.893** (26,88 km²)
* 22px Zambrów – **22.782** (19,02 km²)
* 22px Grajewo – **22.718** (18,93 km²)
* 22px Hajnówka – **22.159** (21,29 km²)
* 22px Sokółka – **18.945** (18,61 km²)
* 22px Łapy – **16.611** (11,90 km²)
* 22px Siemiatycze – **15.178** (36,25 km²)
* 22px Kolno – **10.772** (25,08 km²)
* 22px Mońki – **10.461** (7,66 km²)
* 22px Czarna Białostocka – **9.611** (14,28 km²)
* 22px Wysokie Mazowieckie – **9.279** (15,24 km²)
* 22px Wasilków – **8.872** (28,15 km²)
* 22px Dąbrowa Białostocka – **6.165** (22,64 km²)
* 22px Sejny – **5.971** (4,49 km²)
* 22px Choroszcz – **5.424** (16,79 km²)
* 22px Ciechanowiec – **4.923** (26,01 km²)
* 22px Supraśl – **4.554** (5,68 km²)
* 22px Brańsk – **3.800** (32,43 km²)
* 22px Szczuczyn – **3.576** (13,23 km²)
* 22px Knyszyn – **2.851** (23,68 km²)
* 22px Lipsk – **2.500** (4,97 km²)
* 22px Stawiski – **2.455** (13,28 km²)
* 22px Zabłudów – **2.396** (14,30 km²)
* 22px Suchowola – **2.255** (25,95 km²)
* Drohiczyn – **2.092** (15,68 km²)
* 22px Nowogród – **2.014** (20,55 km²)
* 22px Jedwabne – **1.908** (11,47 km²)
* 22px Tykocin – **1.906** (28,96 km²)
* 22px Goniądz – **1.903** (4,28 km²)
* 22px Rajgród – **1.677** (35,18 km²)
* 22px Kleszczele – **1.438** (46,71 km²)
* 22px Suraż – **980** (33,86 km²)

## Ochrana prírody
Národné parky
# Białowieski Park Narodowy
# Biebrzański Park Narodowy
# Narwiański Park Narodowy
# Wigierski Park Narodowy

Chránené krajinné oblasti
# Suwalski Park Krajobrazowy
# Park Krajobrazowy Puszczy Knyszyńskiej
# Łomżyński Park Krajobrazowy Doliny Narwi
Vo vojvodstve je tiež 87 rezervácií.

## Iné projekty
Dopytová inflácia

right|Dopytom ťahaná inflácia

**Dopytová inflácia** alebo **inflácia ťahaná dopytom** () je inflácia, ktorá vzniká v dôsledku toho, že je agregátny dopyt ekonomiky väčší ako agregátna ponuka ekonomiky. Jej opakom je ponuková inflácia (nákladová inflácia).

Ekonomika chce spotrebovať väčšie množstvo produktu ako je schopná vyprodukovať. Agregátny dopyt prudko rastie a prekračuje rámec potenciálneho produktu ekonomiky (výrobný potenciál ekonomiky). Vzniká ekonomická nerovnováha. Ekonomika je nútená reagovať na neustále sa zvyšujúci agregátny dopyt, a to zvýšením cenovej hladiny. Z tohto je odvodený názov: dopytom ťahaná inflácia.

Z hľadiska príčin je potrebné rozlíšiť dve skutočnosti :
* inflačný impulz
* akomodovanie inflačného tlaku

Pri dopytovej inflácií je podstatné, aký impulz ju vyvolal. V tomto prípade vychádza impulz zo zvýšenia niektorej zložky agregátnych výdavkov (spotreby, investícií, vládnych výdavkov alebo čistého exportu). Je to impulz, ktorý ešte nedokáže vyvolať infláciu. Podmienkou inflácie je rast peňažnej zásoby. Keď centrálna banka reaguje na dopytový impulz zvyšovaním peňažnej zásoby, teda akomoduje inflačný impulz, nastáva inflácia.

V rámci dopytovej inflácie je podstatný pojem inflačná medzera. Zjednodušene by sa dalo povedať, že ide o rozdiel medzi skutočným a potenciálnym produktom.

Hybnou silou dopytovej inflácie je buď nadmerne expanzívna monetárna politika alebo nadmerne expanzívna fiškálna politika. V oboch prípadoch sa spája s rýchlym rastom peňažnej zásoby (ponuky peňazí). V skutočnosti je dopytová inflácia peňažným javom.

## Poznámky
* Dopytom ťahaná inflácia prebieha len, ak rast agregátneho dopytu nie je sprevádzaný rastom potenciálneho produktu.
* Prebytok agregátneho dopytu nad agregátnou ponukou sa podľa J.M.Keynesa predpokladá v situácie plnej zamestnanosti, resp. v situácii veľmi blízkej plnej zamestnanosti.

Kategória:Inflácia
Priraďovacia spojka

**Priraďovacia spojka** alebo **parataktická spojka** je spojka, ktorá spája rovnocenné vety alebo vetné členy (je teda synonymom spojky "a").

Delenie v slovenčine:
* zlučovacia spojka:
** jednočlenná: a, i, aj, ako aj, ako i, ani, ako ani,
** opakovacia: i – i, aj – aj, ani – ani, i – i
** dvojčlenná: tak – ako aj, tak – ako i, tak – ako ani, ako – tak aj
* stupňovacia spojka
** jednočlenná: ba, aj, i, ani, a, ba aj, ba ani, a ani, a dokonca, ba dokonca, nieto (nie to), nietoby (nie to by), nietožeby, niežeby, nieby, ale najmä
** opakovaná: aj – aj, aj – ba aj, i – ba i
** dvojčlenná: nielen – ale, nielen – ale aj, nielenže – ale aj, nielen – lež, nielen – lež aj
* odporovacia spojka
** jednočlenná: ale, no, lež, lenže, len čo, leda, leda že, iba, iba že, iba čo, avšak, a, a zalial, predsa, jednako, a predsa, a jednako, ale predsa, ale jednako, predsa však, jednako však, zato, a zato, ale zato, a napriek tomu, kdežto
** dvojčlenná: síce – ale, síce – ale predsa, síce – ale zato, síce – lenže, síce – ale jednako, aj – aj
* vylučovacia spojka
** jednočlenná: alebo, buď, buďto, či, a či, abo, lebo
** opakovaná alebo dvojčlenná: alebo – alebo, buď – buď, buď— alebo, lebo – alebo, lebo – lebo, či – a či
* príčinná spojka čiže vysvetľovacia spojka: veď, však, lebo, teda, lebo veď, totiž, a to, i to, beztoho, beztak, či, čiže, to, to jest (t. j.), ináč
* dôsledková spojka: nuž, a, preto, teda, tak, v, i tak, a tak, aj tak, ani tak, a preto, a teda

Vo význame prípustkovej spojky sa niekedy používa spojka a, inak prípustkové spojky v slovenčine nie sú.

Kategória:Spojky
Pretlak (fyzika)

**Pretlak** je kladný rozdiel medzi daným tlakom plynu (spravidla v nejakom oddelenom priestore) a nejakým referenčným tlakom (spravidla atmosférickým tlakom). Vzniká napríklad ako rozdiel medzi tlakom neprúdiaceho plynu a prúdiaceho plynu.

Pozri aj tlak.

Kategória:Tlak
Veľmajster (šach)

**Veľmajster** (ang. **Grandmaster**) je najvyšší šachový titul udeľovaný *Medzinárodnou šachovou federáciou* FIDE.

Pred 2. svetovou vojnou sa používal titul veľmajster pre šachistov, ktorí dosahovali veľké úspechy na turnajoch. Na turnaji v Petrohrade v roku 1914 udelil ruský cár titul veľmajster piatim hráčom, ktorí postúpili do finálovej skupiny. Boli to Emanuel Lasker, José Raúl Capablanca, Alexander Alechin, Siegbert Tarrasch a Frank Marshall.

Po 2. svetovej vojne začala titul veľmajster udeľovať FIDE. Odvtedy sa tento titul nazýva *medzinárodný veľmajster (GM)*. Po prvýkrát sa titul medzinárodný veľmajster udeľoval v roku 1950. Získalo ho 27 hráčov ešte na základe predchádzajúcich výsledkov. Postupne FIDE vytvorila klasifikačné normy, ktoré musí hráč splniť, aby titul medzinárodný veľmajster dostal.

Pre ženy bol zavedený titul medzinárodná veľmajsterka (WGM) v roku 1976 podľa osobitných klasifikačných noriem. Prvou šachistkou, ktorá splnila veľmajstrovskú normu podľa klasifikačných noriem pre mužov, bola v roku 1991 maďarská šachistka *Zsuzsa Polgárová.*

V súčasnosti je evidovaných viac ako 900 medzinárodných veľmajstrov. Napríklad v roku 1972 ich bolo iba 88, v roku 1987 okolo 300.

Titul medzinárodný veľmajster existuje aj v korešpondenčnom šachu (od roku 1953) a v kompozičnom šachu (od roku 1972)

Okrem titulu medzinárodný veľmajster sú zavedené aj nižšie medzinárodné tituly,
* *medzinárodný majster (IM, WIM)*
* *majster FIDE (FM, WFM)*
* kandidát majstra FIDE (CM, WCM)

## Externé odkazy
* Pravidlá FIDE pre udeľovanie titulov GM, IM, FM.

Kategória:Šach
Popolcová streda

**Popolcová streda** alebo **Škaredá streda** () je v západnej liturgickej tradícii prvý deň pôstneho obdobia.
Jej termín pripadá na 40. deň pred Veľkou nocou; do týchto 40 dní sa nepočítajú nedele, preto v praxi pripadá Popolcová streda na 46. deň pred Veľkonočnou nedeľou. Pre nepravidelný dátum Veľkej noci sa jej termín každý rok mení.

Názov dňa pochádza zo zvyku páliť palmy či bahniatka z Kvetnej nedele z minulého roka. Takto získaný popol sa používa pri bohoslužbe Popolcovej stredy, keď sú veriaci poznačení popolom na čelo; tento symbol sa vzťahuje na blízkovýchodnú tradíciu sypania si popola na hlavu na znamenie pokánia pred Bohom. Poznačenie popolom je sprevádzané slovami: „Pamätaj, že si prach a na prach sa obrátiš.“ (Gn 3, 19) alebo „Kajajte sa a verte v Evanjelium.“

Pre mnoho kresťanov predstavuje Popolcová streda pripomienku vlastnej konečnosti a cieľa či smerovania vlastného života, vyznačuje sa teda pokáním. V rímskokatolíckej cirkvi je Popolcová streda jedným z dvoch dní prísneho pôstu (spolu s Veľkým piatkom).

## Referencie

## Pozri aj
* Čistý pondelok

## Iné projekty

Kategória:Veľká noc
Kategória:Streda
Kategória:Pôsty v kresťanstve
Kategória:Pôstne obdobie
Mikrofosília

[thumb|[Bentos|Bentické foraminifery - snímka z elektrónového mikroskopu.]]
**Mikrofosílie** sú fosílie do veľkosti  (niekedy aj väčšie), vo všeobecnosti tie skameneliny, ktorých identifikačné znaky sa nedajú pozorovať a študovať voľným okom, ale na ich identifikáciu je potrebný mikroskop (či už optický, alebo elektrónový). Sú charakteristickým poznávacím znakom všetkých biostratigrafických stupňov, od prekambria až po holocén. Najčastejšie sa nachádzajú v morských sedimentoch, no vyskytujú sa aj v sladkovodných (tečúcich aj stojatých) vodách, ako aj v suchozemských sedimentoch.

Vo všeobecnosti sa každá fosília živočíšneho alebo rastlinného druhu môže nachádzať ako mikrofosília, ale najčastejšie ide o dierkavce, mrežovce, hubky, riasy, prípadne peľové zrnká a semená rastlín v palynologickom výskume.

Mikrofosílie sú používané ako indexové fosílie pre biostratigrafické členenie vďaka ich globálnemu rozšíreniu, ako aj rýchlemu objaveniu, prípadne vymiznutiu jednotlivých druhov v určitej dobe. Ich výskyt pomáha aj pri rekoštrukcii klímy v minulosti Zeme (paleoklimatológia).

## Pozri aj
* Fosília
* Mikropaleontológia
* Paleobotanika

Kategória:Mikropaleontológia
Kategória:Skameneliny
Mikropaleontológia

[thumb|[Skenovací elektrónový mikroskop – častý pomocník mikropaleontológov.]]
**Mikropaleontológia** je vedný odbor (pododbor paleontológie), ktorý sa zaoberá štúdiom mikrofosílií, teda skamenelín, ktorých rozmery nie sú väčšie ako jeden milimeter a na ich detailné štúdium je potrebný mikroskop. Poznatky mikropaleontológie majú veľký význam pri vyhľadávaní ropy a plynu.

## Rozdelenie
Mikropaleontológia môže byť na základe chemického zloženia mikrofosílií rozdelená na štyri oblasti:
* **vápenaté mikrofosílie** – schránky a zvyšky obsahujúce uhličitan vápenatý (dierkavce)
* **fosfátové mikrofosílie** – schránky a zvyšky obsahujúce fosfor (zvyšky konodontov alebo vyšších živočíchov, napr rýb)
* **kremičité mikrofosílie** – schránky a zvyšky obsahujúce kremík (mrežovce)
* **organické mikrofosílie** – organické zvyšky (peľové zrnká a semená rastlín)

Na extrakciu mikrofosílií sa používajú deliace metódy ako preosievanie, centrifugácia a chemický rozklad nežiaducich zložiek vzorky horniny. Potom nasleduje identifikácia jednotlivých druhov v mikroskope, ako aj ich početnosť. Vzhľadom na veľké množstvo druhov sa mikropaleontológovia často špecializujú na jednotlivé taxonomické skupiny.

Mikropaleontologický výskum je dôležitý pre biostratigrafiu. Mikrofosílie sú často vďaka ich celosvetovému rozšíreniu definované ako indexové skameneliny jednotlivých stupňov. Ich výskyt, resp. vyhynutie určitých druhov v histórii Zeme je dôležitým prvkom pri modelovaní klímy v minulosti. Taktiež analýza obsahu a pomeru kyslíka 18O/16O v schrákach vypovedá o zmenách v atmosfére.

## Externé odkazy
* Mikropaleontologické vedecké časopisy (anglicky)
* Medzinárodná mikropaleontologická spoločnosť  – (anglicky)

## Iné projekty
Oblúk admirality

[350px|náhľad|Oblúk admirality pri pohľade z [The Mall|ulice The Mall.]]

**Oblúk admirality** () je jednou z vládnych budov britskej vlády. Jej súčasťou je aj oblúk, ktorý zabezpečuje cestné spojenie s ulicou The Mall, ktorá pokračuje na juhozápad k Buckinghamskému palácu a Trafalgarským námestím na severovýchode. Oblúk susedí s budovami Admirality na Whitehall, podľa ktorých získal aj svoje meno.

Oblúk bol navrhnutý architektom Sirom Astonom Webbom na popud kráľa Eduarda VII. v spomienke na svoju matku kráľovnú Viktóriu. Eduard sa však dokončenia oblúku nedožil. Latinský nápis pozdĺž vrchu oblúku vraví:

: ANNO : DECIMO : EDWARDI : SEPTIMI : REGIS :: VICTORIÆ : REGINÆ : CIVES : GRATISSIMI : MDCCCCX :

Slovenský preklad nápisu je: „V desiatom roku Kráľa Eduarda VII., kráľovne Viktórii, od najvďačnejších občanov, 1910“. Oblúk admirality je pamiatkovo chránená budova (Grade I listed building). 

Od roku 2000 tu sídli časť úradu vlády, pričom jej hlavné sídlo je stále na Whitehall.

## Dopravné spojenie
Najbližšia stanica londýnskeho metra:
* **[[Charing Cross (stanica metra)|Charing Cross]]** (Bakerloo a Northern Line)

## Iné projekty

Kategória:City of Westminster
Naperville

**Naperville** je mesto v americkom štáte Illinois.

Má rozlohu 92 km² a približne 147 000 obyvateľov. 

## Osobnosti mesta
* Kent Kinnear (* 1966), bývalý tenista 

## Partnerské mestá
* Nitra, Slovensko, 1993  
* Pátzcuaro, Mexiko, 2010

## Referencie


## Iné projekty

Kategória:Mestá v Illinoise
Veľký Trianon

**Veľký Trianon** () je súčasťou záhrad zámku Versailles. Je postavený v barokovom štýle.

## Opis
Postavil ho v rokoch 1687 – 1688 Jules Hardouin Mansart pre kráľa Ľudovíta XIV. Až kým nebol postavený Malý Trianon nazýval sa "Trianon de Marbre" (Mramorový Trianon). 

Do Veľkého Trianonu sa pôvodne uchyľoval kráľ, keď ho unavil rušný život v zámku. Palác je prízemný, stredný otvorený portikus pripomína stĺpovú sieň optického peristylu. Asymetrická záhradná fasáda zodpovedá požiadavke spojenia stavby s okolím tak, aby ho nezatláčala a dodáva stavbe prívetivejší vzhľad. Od obdobia renesancie to bol prvý pokus oživiť krásu klasickej polychrómie.

4. júna 1920 tu bola podpísaná Trianonská mierová zmluva. 

## Iné projekty

Kategória:Versailles
Kategória:Lokality Svetového dedičstva vo Francúzsku
Kategória:Zámok Versailles
Soilwork

**Soilwork** je švédska melodic death metalová skupina založená v roku 1995 pod názvom **Inferior Breed**. V roku 1996 sa premenovali na Soilwork. Táto kapela pochádza zo švédskej metalovej "goteborg" scény, kde patria aj Dark Tranquillity, At the Gates a In Flames. Tvorba skupiny Soilwork pozostáva z klasických deathmetalových a heavy metalových elementov ovplyvnenými hlavne skupinami ako Death, At the Gates a Iron Maiden.

Novší Soilwork je viacej thrashmetalový ako deathmetalový, obohatený o groovemetalové a rockové prvky typu legendy Deep Purple. Práve týmto prístupom skupina apeluje na progresivitu nápaditosť a experimentálnosť svojich skladieb. O ich pokroku svedčí hlavne fakt, že časom k typickým vysoko tonálne položených „death“ vokálom začali skoro v každej skladbe pridávať aj melodické čisté vokály. Tento spôsob hudobného portfólia sa im osvedčil natoľko,že v súčasnosti hrajú moderný metal prístupný nielen deathmetalovým poslucháčom. Skupina sa dostáva do povedomia mladých ľudí z hudobných kompilácií a z hudby k počítačovým hrám.

## Aktuálna zostava
*Björn Strid – Speed – spev
*Sven Karlsson – klávesy
*Ola Flink – basová gitara
*Dirk Verbeuren – bicie
*Sylvain Coudret – gitara

## Bývalí členovia
Basgitara:
* Carl-Gustav Döös (1996)
Gitara:
*Ola Frenning (1997 – 2008)
* Matias Nillson (1996 – 1997)
* Ludwig Svartz (1997 – 1998)
* Daniel Antonsson – (2005 – 2008)
*Peter Wichers – gitara (1995 – 2005, 2008 – 2012)
Bicie:
* Jimmy Persons (1996 – 1999)
* Henry Ranta (1999 – 2003)
* Richard Evensand (turné v USA 2003)
Klávesy:
* Carlos Del Olmo Holmberg (1997 – 2001)

## Diskografia
### Štúdiové albumy
* 1998 – *[[Steelbath Suicide]]*
* 2000 – *[[The Chainheart Machine]]*
* 2001 – *[[A Predator’s Portrait]]*
* 2002 – *[[Natural Born Chaos]]*
* 2003 – *[[Figure Number Five]]*
* 2005 – *[[Stabbing the Drama]]*
* 2007 – *[[Sworn To A Great Divide]]*
* 2010 – *[[The Panic Broadcast]]*
* 2013 – *[[The Living Infinite]]*
* 2015 – *[[The Ride Majestic]]*
* 2019 – *[[Verkligheten]]*
* 2022 – *[[Övergivenheten]]*

### Demá, single a EP
* 1997 – demo *In Dreams we Fall into the Eternal Lake*
* 2003 – singel „Light the Torch“
* 2003 – singel „Rejection Role“
* 2004 – EP *The Early Chapters*
* 2005 – singel „Stabbing the Drama“
* 2005 – singel „Stabbing the Drama Sampler“

## Videoklipy
* „As We Speak“ (*album Natural Born Chaos*)
* „Rejection Role“ (*album Figure Number Five*)
* „Light The Torch“ (*album Figure Number Five*)
* „Stabbing The Drama“ (*album Stabbing The Drama*)
* „Nerve“ (*album Stabbing The Drama*)
* „Exile“ (*album Sworn To A Great Divide*)
* „20 More Miles“ – zostrihané živé vystúpenia na poslednom turné skupiny (*album Sworn To A Great Divide*)
*„Deliverance Is Mine“ (*album The Panic Broadcast*)

## Iné projekty

## Externé odkazy
* Oficiálna stránka skupiny


Kategória:Švédske deathmetalové hudobné skupiny
Kategória:Hudobné skupiny z 1996
Gravitón

**Gravitón** je hypotetická elementárna častica (zatiaľ experimentálne nedokázaná), kvant gravitačného poľa. Presnejšie je to taký kalibračný bozón, ktorý prenáša gravitačnú silu.

Gravitón by mal byť podobne ako fotón nehmotný, pohybovať sa rýchlosťou svetla a mal by mať spin 2.

Kategória:Elementárne častice
Kategória:Hypotetické elementárne častice
Jednotná teória poľa

**Jednotná teória poľa** je ambiciózny pokus o jednotný výklad rôznych dnes známych polí, ako je elektromagnetické alebo gravitačné. Po skoncipovaní Všeobecnej teórie relativity Einstein pracoval na Jednotnej teórii poľa, ale bez úspechu.

Existujú pokusy o zjednotenie výkladu pôsobenia interakcií (gravitácia, rotácia, elektrická, magnetická, silná, slabá a čas) v poliach (priestorové, elektromagnetické, časticové):

Kategória:Teoretická fyzika
Kerrova čierna diera

**Kerrova čierna diera** alebo **rotujúca čierna diera** je čierna diera, ktorá rotuje. Má ergosféru. Pomenovaná je podľa Roya Kerra, ktorý matematicky popísal jej vlastnosti. Ak pôvodná hviezda pomaly rotovala, pri zmršťovaní sa rotácia postupne zrýchľuje, podobne ako krasokorčuliar pri piruete. Po kolapse hviezdy do čiernej diery, táto môže rotovať až niekoľko tisíckrát za sekundu.

Rotujúca čierna diera spôsobuje zložitejšiu štruktúru časopriestoru vo svojom okolí, ako nerotujúca. Jej horizont udalostí je menší a nie je totožný s medzou nekonečne veľkého červeného posunu. Oblasť medzi týmito dvoma medzami je ergosféra, z ktorej sa Penrosovým procesom kinetická energia čiernej diery postupne uvoľňuje do okolitého priestoru. Po istom čase sa preto rotácia čiernej diery zastaví. Dovtedy sa však môže z rotujúcej čiernej diery uvoľniť také množstvo energie, ktoré zodpovedá až 29 % pôvodnej hmotnosti čiernej diery. Úbytok hmotnosti však môže spôsobiť, že čierna diera prestane byť čiernou dierou a exploduje.

Kategória:Čierne diery
ESRO-1A

**ESRO-1A** alebo **Aurora** je umelá družica organizácie ESRO na výskum ionosféry a polárnych žiar.

Štartovala 3. októbra 1968 pomocou americkej rakety Scout na dráhu s perigeom 254 km a apogeom 1&nbsp;523 km. Hmotnosť bola 48 kg.

## Pozri aj

* ESRO-1B (Boreas)
* ESRO-2B (Iris)
* HEOS-1
* HEOS-2
* TD-1A
* ESRO-4

Kategória:Umelé družice Zeme
Kategória:Vedecké družice
Kategória:Družice ESRO
Kategória:Kozmonautika v 1968
Kochova krivka

300px|right|thumb|Kochova krivka

**Kochova krivka** alebo **Kochova vločka** alebo **Kochova hviezda** je do seba uzavretá fraktálna krivka obklopujúca konečnú plochu, pričom samotná krivka je nekonečne dlhá.

Je to jedna z prvých objavených fraktálnych kriviek. Objavil ju v roku 1904 švédsky matematik Helge von Koch.

## Iné projekty

Kategória:Fraktály
Arturo Rawson

**Arturo Franklin Rawson** (* 4. jún 1885, Santiago del Estero – † 8. október 1952, Buenos Aires) bol argentínsky vojak, pedagóg a politik. V roku 1943 sa po vojenskom prevrate stal (de facto) prezidentom Argentínskej republiky, keď vojsko pod jeho velením zvrhlo prezidenta Ramóna Castilla. Vládol iba tri dni, nezložil preto prezidentskú prísahu a neradí sa tak do oficiálneho zoznamu prezidentov krajiny. Pôsobil v argentínskej armáde, dosiahol hodnosť generálporučíka.

## Životopis
Narodil sa v meste Santiago del Estero v rovnomennej provincii na severe Argentíny do vojenskej rodiny pôvodom z USA. V roku 1905 ukončil štúdium na vojenskej akadémií a následne začal pôsobiť v kavalérii. Na vojenskej akadémii začal následne pôsobiť ako profesor. V 20. rokoch 20. storočia sa zúčastnil na vojenských kampaniach proti pôvodným obyvateľom na severe krajiny. Postupne sa prepracoval medzi najužšie armádne velenie, čo z neho automaticky urobilo aj významnú politickú osobnosť. Do politiky sa dostal počas vlády prezidenta Ramóna Castilla, ktorý sa v roku 1943 pokúsil presadiť na post prezidenta svojho spojenca Robustiana Patróna Costasa cez zmanipulované voľby. Proti tomu sa postavila armáda na čele s generálmi Pedrom Pablom Ramírezom a Rawsonom. Zásah armády začal 3. júna 1943, na stranu prezidenta sa postavila časť vojska, no povstalecká časť bol silnejšia a obsadila hlavné body v Buenos Aires vrátane prezidentského paláca. Castillo sa snažil odporovať, presunul sa na loď, ktorá mala vyplávať do ústia Río de la Plata, no armáde sa ho podarilo zadržať. Na druhý deň prevzala armáda úplnú kontrolu nad krajinou a oficiálne prezidenta Castilla zvrhla.

Na čelo krajiny sa postavil generál Arturo Rawson, jeden z vodcov prevratu. Tento krok armády uvítala väčšina obyvateľstva, keďže toto verilo, že iba vojaci zaistia poriadok a stabilitu. Generáli sa zas domnievali, že predlžovanie zlej situácie a ďalšie volebné podvody iba prehĺbia krízu. Prevrat podporila hlavná opozičná strana Radikálna občianska únia, ale i Spojenci, predovšetkým USA. Rawson však nemal v armáde veľkú podporu a preto mu 7. júna oznámil generál Pedro Pablo Ramírez, že musí odstúpiť. Nahradil ho práve generál Ramírez. Po odchode z funkcie sa Rawson stal veľvyslancom v Brazílii, kde zotrval dva roky. Zomrel na infarkt myokardu8. októbra 1952 v Buenos Aires, kde je aj pochovaný.

## Referencie

## Iné projekty

Kategória:Osobnosti zo Santiago del Estero
Kategória:Argentínske vojenské osobnosti
Kategória:Argentínski politici
Kategória:Argentínski pedagógovia
Kategória:Prezidenti Argentíny
Kategória:Argentínske osobnosti amerického pôvodu
Danton

**Danton** môže byť:
* Georges Jacques Danton, francúzsky revoluionár
* Georges Danton (UNEF), bývalý prezident Union nationale des étudiants de France
* film:
** Danton (film z roku 1921), Nemecko, réž. Dimitri Buchowetzki.
** Danton (film z roku 1931), Nemecko, réž. Hans Behrendt.
** Danton (film z roku 1939), Francúzsko, réž. André Roubaud.
** Danton (film z roku 1970), Spojené kráľovstvo, réž. John Howard Davies 
** Danton (film z roku 1983), Francúzsko/Poľsko, réž. Andrzej Wajda, hl. úlohy Gérard Depardieu a Anne Alvaro
* druhý album Michela Sardou, pozri Danton (album)
* trieda francúzskych obrnených lodí, pozri Danton (loď)
* španielska pištoľa od firmy Llama Gabilondo y Cia SA, kópia RUBY, pozri Danton (zbraň)
* jednotka sily, rovná 84,94568182 joulov, pozri danton (jednotka sily)
* zastávka parížskej električky č. 1
Aton

thumb|Aton

**Aton** (; iné tvary: **Aten**, **Iten**) bol staroegyptský boh slnka, zobrazovaný ako slnečný disk s lúčmi ukončenými rukami, ktoré rozdávajú symbol života *[[anch]]*. 

Jeho uctievanie, atonizmus, bolo základom monoteistického náboženstva faraóna Achnatona („Vtelenie Atona“). Podľa Achnatona bol Aton prakticky jediný boh, stvoriteľ vesmíru. Uctievanie Atona bolo zatlačené do úzadia po Achnatonovej smrti počas návratu pôvodného staroegyptského panteónu.

## Iné projekty

Kategória:Egyptskí bohovia
Lezginka

**Lezginka** je tradičný ľudový kaukazský tanec. Názov sa odvodzuje od Lezgincov, obývajúcich severovýchodný Dagestan na južnom Kaukaze a južný Azerbajdžan. Tanec má veľa rôznych verzií.

Ide o temperamentný tanec, tancovaný buď ako mužské sólo, alebo v pároch muž-žena. Muži obvykle počas tanca majú meče.
Lezginka je charakteristická drobnými, rýchlymi krokmi, prudkými pohybmi rúk a tela, s charakteristickou pózou orla, s ľahko nadvihnutými, rozpätými ramenami pripodobňujúcimi sa k pohybom krídel, s častými pádmi na kolená a opätovnými zdvihmi.

V prípade tanca v pároch sa partneri navzájom nedotýkajú, muži tancujú dynamickejšie a ženy pomalšie.

## Externé odkazy
* Medzinárodné súťažné podujatie v tanci lezginka 

Kategória:Tanec
Budaj

**Budaj** môže byť:
* priezvisko, pozri Budaj (priezvisko),
napr.:
* Ján Budaj (* 1952), slovenský politik
* Ján Budaj, astronóm (* 1965), RNDr, CSc.,  slovenský astronóm  
* Peter Budaj, slovenský hokejový brankár

* Referencie*


https://www.ta3.sk/~budaj/
Galéra

thumb|Francúzska galéra zo 17. storočia
::*Galéra je aj synonymum pre [[galeje]].*
**Galéra ** alebo **galeja** bola v širšom zmysle plachtová i veslová vojenská loď strednej veľkosti, s akými sa hlavne v staroveku a neskôr tiež v stredoveku, najmä v Stredomorí, takmer výlučne viedli vojny, v užšom zmysle druh takejto lode. 

Galéry v širšom zmysle boli často poháňané trestancami (galejníci, odtiaľ názov galeje) alebo otrokmi. 

Galéra v užšom zmysle sa vyvinula z byzantskej veslovej lodice galaia, ktorá patrila medzi dromóny. Bola to veľmi pohyblivá loď poháňaná veslami používaná do 18. storočia (čiastočne 19. storočia). Mala do 50 vesiel, pri každom po 2 alebo 3 mužoch. Dlhá bola až 40 m (35 m - 60 m), široká 5 m.

## Iné projekty

Kategória:Lode
USS Monitor

**USS Monitor** bola americká vojnová obrnená paroloď počas Americkej občianskej vojny. Mala prevratnú konštrukciu, postavená bola podľa plánov švédskeho inžiniera a vynálezcu Johna Ericssona. 

Zúčastnila sa na strane Únie americkej občianskej vojny, v ktorej sa podieľala na blokáde južanských prístavov. V bitke na Hampton Roads (9. marca 1862) sa stretla s improvizovaným južanským obrnencom CSS *Virginia* v historicky prvom strete dvoch obrnených lodí. Tejto bitke predchádzal „masaker“, počas ktorého CSS *Virginia* zlikvidovala ešte pred príjazdom *Monitoru* dve z troch severanských drevených radových lodí eskadry blokujúcej pobrežie (USS *Cumberland* a USS *Congress*) a poslednú (USS *Minnesota*) prinútila utiecť na plytčinu. Bitka úplne zmenila náhľad na konštrukciu vojnových lodí a viedla počas niekoľkých rokov k radikálnej prestavbe vojnových námorníctiev na celom svete. 

USS *Monitor* predstavoval nízke plavidlo, prevažná časť trupu bola bezpečne ukrytá pod hladinou. Jeho výtlak bol 987 ton. Z paluby len mierne vystupujúcej nad hladinu výrazne vyčnievali iba 4 veci: pozorovateľňa pre kapitána, a kormidelníka, otočná delová veža, v ktorej sa za uzatvárateľnými strieľňami nachádzali dve jedenásťpalcové Dahlgerenove delá (išlo o prvú loď s takto umiestnenou výzbrojou použitou v boji), komín a vlajka sa nachádzali vzadu. Vzhľadom na vtedy platné predpisy o veľkosti prachovej náplne a používaným delám to bola prakticky nezraniteľná loď. Nevýhodu predstavovalo komplikované doplňovanie zásob munície do veže (veža musela byť natočená tak, aby sa kryli výrezy podlahy veže a paluby) a tiež fakt, že išlo o pobrežnú, resp. riečnu loď, s veľmi zlými plavebnými vlastnosťami. Mala síce nízky ponor a relatívne vysokú rýchlosť, nezniesla však otvorené more a vlnobitie. To mohlo zahltiť komín, uhasiť oheň pod kotlami a zaplaviť loď medzerami medzi vežou a palubou. To sa lodi stalo osudným - potopila sa 31. decembra 1862 pri Rhode Islande pri myse Hatteras. Monitor tam na mori zaskočila búrka, vlny uvoľnili cupaninu tvoriacu tesnenie medzi trupom a vežou. Lodné čerpadlá nemali dostatočný výkon, aby zvládli množstvo prenikajúcej vody a loď sa potopila.

Ako prvá loď tohto typu dala USS *Monitor* meno konštrukcii riečnych vojnových lodí - monitorom.

## Iné projekty

Kategória:Vojnové lode USA